Diari Oficial de la Generalitat Valenciana


Sumari del DOGV 8697, del 13-12-2019 (2019/11859)

RESOLUCIÓ de 29 de novembre de 2019, del vicepresident segon i conseller d'Habitatge i Arquitectura Bioclimàtica, per la qual es resol el concurs convocat per a l'adquisició d'habitatges en municipis de la Comunitat Valenciana per a ser incorporats al patrimoni públic d'habitatge de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8697

Data del DOGV
:   13-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/11896


Data del document
:   29-11-2019

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica

RESOLUCIÓ de 29 de novembre de 2019, del vicepresident segon i conseller d'Habitatge i Arquitectura Bioclimàtica, per la qual es resol el concurs convocat per a l'adquisició d'habitatges en municipis de la Comunitat Valenciana per a ser incorporats al patrimoni públic d'habitatge de la Generalitat. [2019/11080]  
Antecedents de fet  
1. Mitjançant la Resolució de 3 d'octubre de 2018, de la Conselleria d'Habitatge, Obres Públiques i Vertebració del Territori, es va convocar un concurs, publicat en el DOGV número 8399, de data 18 d'octubre de 2018, per a l'adquisició d'habitatges en municipis de la Comunitat Valenciana per a ser incorporats al patrimoni públic d'habitatge de la Generalitat, de conformitat amb el plec de condicions aprovat mitjançant la Resolució de data 26 de setembre de 2018, de la consellera d'Habitatge, Obres Públiques i Vertebració del Territori (d'ara en avant «el plec»).  
En virtut d'això, durant el termini conferit a aquest efecte, diverses persones, propietàries d'habitatges, van manifestar a la Generalitat la intenció de prendre part en el concurs a fi de transmetre-li onerosament els seus habitatges, d'acord amb les condicions establides en el plec esmentat, per la qual cosa van presentar les proposicions corresponents juntament amb la documentació per a això sol·licitada.  
2. En data 28 de novembre de 2018, i de conformitat amb la clàusula 11 del plec, es va constituir la mesa de valoració d'ofertes, composta pel director general d'Habitatge, Rehabilitació i Regeneració Urbana, dos funcionaris de la direcció general esmentada, designats pel president, un d'ells en qualitat de secretari amb veu i vot, un representant de la Intervenció Delegada, un representant de l'Advocacia de la Generalitat i un representant del Servei de Contractació i Gestió Patrimonial, es va procedir a l'obertura del sobre 1 i a la qualificació prèvia dels documents presentats dins del termini i en la forma escaient pels licitadors de l'expedient esmentat, amb el resultat que consta en l'acta de la sessió alçada a aquest efecte.  
3. Requerits aquells licitadors perquè aportaren determinada documentació per estar la presentada incompleta i transcorregut el termini a aquest efecte conferit, es reuneix la mesa de valoració d'ofertes en sessió realitzada el dia 18 de desembre de 2018, per a procedir a l'obertura del sobre 2 que conté «la proposició econòmica: documentació relativa als criteris de valoració i ofertes econòmiques» presentada pels licitadors que han concorregut al concurs. En aquest sentit, després de ser rebutjades per la mesa de valoració, a l'empara de la clàusula 10.2 del plec, les propostes que no guardaven relació amb la documentació examinada i admesa, variaven substancialment el model establit, comportaven error manifest en l'import de la proposició o existia reconeixement pel licitador que contenien error o eren inviables, es va procedir a detallar els licitadors admesos així com les corresponents ofertes econòmiques, del que es va deixar constància en l'annex I que acompanya l'acta de la sessió alçada a aquest efecte de deixar constància dels acords.  
  
4. Hi ha en l'expedient sengles informes de valoració dels habitatges admesos en el concurs objecte del procediment, realitzat pel Departament de Valoracions de l'Agència Tributària Valenciana, Conselleria d'Hisenda i Model Econòmic, de data 5 i 8 d'abril de 2019; així com informe posterior de data 6 de maig de 2019 de correcció de determinats errors detectats, que donem per reproduïts a fi d'evitar repeticions inútils, en el qual consten el valor de l'immoble assignat per l'Agència Tributària Valenciana mitjançant dictamen pericial individualitzat per cadascun dels habitatges.  
5. Per mitjà de la Resolució de 15 d'abril de 2019, de la consellera d'Habitatge, Obres Públiques i Vertebració del Territori es va procedir a ampliar el termini màxim per a resoldre el procediment de concurs per a l'adquisició d'habitatges per a ampliar el parc públic de la Generalitat per un termini igual a la meitat de l'inicialment establit, a comptar des de la finalització del termini inicial, sense que l'ampliació puga excedir de dos mesos (DOGV 8532, 18.04.2019).  
6. Durant la tramitació del procediment han formulat al·legacions Noelia Manchón Adsuar i Vicente Ramón García Sanjuán, que donem per reproduïdes amb vista a la brevetat. Hi ha en l'expedient un informe emés en relació amb les al·legacions, que proposa la seua desestimació/inadmissió per les raons que es fan constar en l'informe i que, així mateix, donem per reproduït. Aquest informe es va notificar als al·legants perquè en prenguen coneixement i tinguera efectes.  
7. En data 15 de maig de 2019 es reuneix la mesa de valoració d'ofertes per a la valoració de les quals es tracta, amb el resultat que consta en l'acta alçada a aquest efecte on consten els acords adoptats. Analitzades les ofertes econòmiques contingudes en les proposicions presentades en relació amb cadascun dels habitatges admesos, s'adopta acord en els termes següents:  
Acceptar les ofertes presentades pels següents licitadors: Fermín Mira Jover, Cayetano Romero Miquel, Caixa Rural Agrària SCCV (Manuel Cubertorer Ayet), Inergya Rendimientos Energéticos, SL (Ginés Jiménez Baños), Manuel Bádenas López, Jorge Martínez Clausell, URBIEMTRAD, SL (José Mompó Sánchez) CIMENTADOS3, SAU (J. Manuel Vila Oltrá), José Antonio Gómez Cortés, Carlos Zanón Baeza, Mari Paz Máyquez Bruna, Matilde Casanova López (Loreto Pérez Casanova) per ser les més avantatjoses per a l'administració.  
Formular contraofertes a la resta de licitadors admesos seguint l'ordre de prelació establit fins a esgotar el crèdit existent per a cobrir l'import d'aquesta. La contraoferta es realitzarà pels imports que es deriven de les valoracions realitzades per l'Agència Tributària Valenciana, i es concedirà als seus propietaris un termini de cinc dies perquè manifesten si accepten o rebutgen l'oferta realitzada i se significa que en cas que no accepten la contraoferta, es desistirà de la compra de l'habitatge sense dret a ser indemnitzats per cap concepte i es continuarà el procediment amb el següent licitador. Tot això de conformitat amb el que es disposa en l'apartat 12 del plec de condicions aprovat per a regir el concurs per a l'adquisició d'habitatges amb destinació al parc públic de la Generalitat.  
  
8. En compliment de l'acord esmentat, formulen les corresponents contraofertes als licitadors, que són acceptades o rebutjades, segons el resultat que consta en l'expedient administratiu al qual ens remetem.  
  
9. El dia 14 de juny de 2019 es reuneix, finalment, la mesa de valoració d'ofertes per a analitzar les ofertes i contraofertes acceptades pels licitadors i procedeix a la seua baremació per aplicació dels criteris continguts en l'apartat 7 del plec de condicions aprovat a fi de determinar les ofertes més avantatjoses per a l'administració. A la vista del resultat obtingut i atés que hi ha consignació pressupostària suficient per a la compra de la totalitat dels habitatges respecte de les quals hi ha coincidència entre l'administració i el propietari respecte del preu a abonar, es proposa l'adquisició de la totalitat dels habitatges que es recullen en el llistat que s'acompanya com a annex i a l'acta de la sessió a aquest efecte elaborada, amb identificació dels licitadors amb els quals contractar, dels habitatges seleccionats, de la seua localització i del seu valor d'adquisició, així com traslladar aquesta Proposta de resolució a l'òrgan de contractació perquè adopte la resolució que pertoque.  
  
10. En compliment del que es disposa en la clàusula 13 del plec de condicions aprovat per a regir el concurs, s'ha procedit a la classificació de les ofertes presentades en relació amb cadascun dels habitatges per ordre decreixent atesos els criteris assenyalats en la clàusula 7a i s'ha sol·licitat dels licitadors proposats que aportaren la documentació exigida en el plec, la qual cosa han fet els interessats, llevat dels licitadors que s'indiquen a continuació: María Paz Máyquez Bruna, María Felicidad Vilarroig Moya (María Isabel Martínez Ferrer), María Trinidad Arnandis Mira, Caixa Rural Agrària SCCV (representada per Manuel Cubertoret Ayet), Antonio Efigenio Gómez Seba i uns altres, Inergya Rendimientos Energéticos, SL (representada per Ginés Giménez Baños) que no han respost al requeriment d'aportació documental realitzat, per la qual cosa, de conformitat amb el que es disposa en la clàusula 13 del plec, pertoca considerar que aquests licitadors han retirat la seua oferta.  
  
11. De la revisió de la documentació aportada en últim terme pels licitadors ha resultat que determinats habitatges no compleixen els requisits exigits en el plec (clàusula 2) per trobar-se gravades amb hipoteca o tractar-se d'habitatges protegits respecte dels quals no ha transcorregut el termini en què hi ha prohibició de transmetre. Els licitadors afectats per aquestes causes d'exclusió són els següents: José Antonio Gómez Cortés, Fermín Mira Jover, Francisca María Oliver Perea, Matilde Casanova López i una altra, i José Manuel Peris Martí, per la qual cosa pertoca excloure del concurs convocat els habitatges oferits.  
12. Així mateix, s'ha comprovat el compliment per part dels licitadors proposats i altres copropietaris dels habitatges de les seues obligacions tributàries i amb la Seguretat Social i, així mateix, amb l'ajuntament i amb la comunitat autònoma, de la comprovació d'això ha resultat que alguns dels propietaris dels habitatges oferits incompleixen obligacions pel que incorren en prohibició per a contractar amb l'Administració. Posada en coneixement dels interessats aquesta circumstància, s'ha presentat documentació d'esmena amb el resultat que hi ha en l'expedient.  
13. Finalment, de conformitat amb la clàusula 14 de plec de condicions, i durant el termini a aquest efecte concedit, han desistit de participar en el procediment els licitadors següents: María del Pilar, Rafael, Alfonso Gijón Pacheco i Cayetano Romero Miquel.  
14. A la vista del que s'ha exposat, pertoca l'adquisició per aquesta administració dels habitatges que figuren en l'annex I que s'acompanya, on consten les persones propietàries, la identificació cadastral de l'habitatge, la seua localització i el preu de transmissió de cadascuna d'elles. L'adquisició queda condicionada al fet que en el moment de la signatura de l'escriptura pública l'adjudicatari acredite que es troba al corrent de pagament de les despeses de subministraments de l'habitatge i amb la comunitat de propietaris i altres obligacions tributàries i amb la Seguretat Social.  
15. En els pressupostos de la Generalitat per a l'any 2019 hi ha consignació pressupostària, en l'aplicació pressupostària 59.54.53.147.01, Arquitectura, habitatge i projectes urbans, subprojecte amb el codi EA250001, denominat «Adquisició habitatge social», del capítol VI per a l'adquisició dels habitatges.  
  
Fonaments de dret  
1. L'article 3 de la Llei 2/2017, per la funció social de l'habitatge, determina que els poders públics amb competències en matèria d'habitatge adoptaran, amb la deguda diligència i dins dels límits dels recursos de què es dispose en les partides pressupostàries destinades a polítiques d'habitatge, totes les mesures necessàries per a aconseguir progressivament i per tots els mitjans apropiats, la plena efectivitat del dret a l'habitatge per a garantir l'efectiva prestació d'aquest servei, siga directament o en col·laboració amb la iniciativa privada, per a això els pressupostos de la Generalitat preveuran les dotacions apropiades per a assegurar l'efectivitat del dret a l'habitatge assequible, digne i adequat i el bon funcionament del servei d'interés general vinculat, que garanteix el gaudi al dret a un habitatge en un termini raonable en el marc d'un servei de qualitat. En tot cas, continua, els fons públics destinats a polítiques d'habitatge per a satisfer la seua funció social a la Comunitat Valenciana hauran de tendir sempre a garantir prioritàriament el respecte del nucli vital associat al dret a l'habitatge, que comprén, si més no, la posada a la disposició de l'ús d'un allotjament estable i segur per a aquells que en manquen. Per a això, «l'ús d'aquests fons es destinarà prioritàriament a l'execució de polítiques d'habitatge destinades a la consolidació, ampliació i millora del parc públic d'habitatges» amb la finalitat de permetre la seua posada a la disposició dels ciutadans en situacions d'exclusió social o emergència social i la seua destinació per a lloguer social.  
  
En previsió del que antecedeix, i com s'ha esmentat anteriorment, en els pressupostos de la Generalitat per a l'any 2019 hi ha consignació pressupostària per a l'adquisició d'habitatges per a ampliar el patrimoni públic d'habitatges propietat de la Generalitat.  
2. L'article 39 de la Llei 14/2003, de 10 d'abril, de patrimoni de la Generalitat Valenciana, apartat 1, atribueix a la Generalitat la potestat d'adquirir béns i drets per qualsevol títol jurídic, onerós o lucratiu, de dret públic o privat. D'altra banda, l'article 40 del cos legal esmentat, en relació amb l'adquisició a títol onerós de béns immobles i drets immobiliaris estableix, amb caràcter general, que la competència per a l?«adquisició a títol onerós de béns immobles i drets sobre aquests que la Generalitat necessite per al compliment de les seues finalitats, excepte en el cas d'expropiació forçosa, serà acordat pel titular de la conselleria competent en matèria de patrimoni, a proposta del departament interessat, que haurà de justificar la conveniència de l'adquisició». Quant al procediment d'adquisició, l'apartat 2 determina que «Les adquisicions de béns immobles i drets reals es realitzaran, amb caràcter general, mitjançant concurs públic en la forma que reglamentàriament es determine, i mitjançant adquisició directa, quan es done algun dels supòsits previstos en aquesta llei». Finalitza manifestant l'apartat 3 que «En tot cas, l'adquisició de béns immobles i drets reals requerirà la corresponent valoració pericial»; i en l'apartat 4 que «En el concurs, l'adjudicació recaurà en el licitador que, en el seu conjunt, faça la proposició més avantatjosa, tenint en compte les condicions que s'hagen establit en els plecs i sense perjudici del dret de l'administració de declarar-lo desert».  
  
3. No obstant això que s'ha exposat, quan es tracte de patrimoni públic d'habitatge, la disposició addicional tercera de la Llei 14/2003, de 10 d'abril, de patrimoni de la Generalitat Valenciana, atribueix a la conselleria competent per raó de la matèria les facultats de la conselleria competent en matèria de patrimoni, sense perjudici de les funcions que corresponen a l'Institut Valencià de l'Habitatge (actualment, EVHA), d'acord amb la seua normativa específica. L'exercici d'aquestes facultats s'ajustarà al que es disposa en la Llei de patrimoni i, supletòriament, al que es preveu en la normativa estatal.  
  
4. És competent per a dictar la present resolució el vicepresident segon i conseller d'Habitatge i Arquitectura Bioclimàtica, en virtut del que s'estableix en el Decret 105/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, que en l'article 4 assigna a la Vicepresidència Segona i Conselleria d'Habitatge i Arquitectura Bioclimàtica les competències en matèria d'habitatge, i de regeneració urbana i sostenibilitat energètica habitacional, així com en virtut de la Resolució de 2 d'agost de 2019, sobre delegació de l'exercici de competències en determinats òrgans de la Conselleria (DOGV 8609, 08.08.2019). En aquesta línia, la Llei 5/1983, de 30 de desembre, del Consell, article 28, atribueix al conseller, com a membre del consell i cap del departament, les funcions de disposar les despeses pròpies dels serveis de la seua conselleria, dins dels límits legals i pressupostaris, i l'ordenació de pagaments corresponents, així com exercir les facultats ordinàries en matèria de contractació administrativa dins dels límits legals pressupostaris.  
  
5. La Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, per la qual es modifica l'article 72 de la Llei 16/2003, de 17 de desembre, de mesures fiscals, de gestió administrativa i financera i d'organització de la Generalitat, article 52, la denominació de l'Entitat d'Infraestructures de la Generalitat (d'ara en avant EIGE) que passa a denominar-se Entitat Valenciana d'Habitatge i Sòl (d'ara en avant Evha), atribueix com a finalitats de l'entitat esmentada en últim terme la promoció, construcció i gestió de sòl, infraestructures, equipaments i edificacions d'habitatges, així com la gestió, explotació i manteniment d'aquestes i d'aquelles altres ja existents respecte de les quals els siguen atribuïdes aquestes funcions, siguen de la seua titularitat o li siguen adscrites. I, en relació amb aquestes finalitats, l'Entitat Valenciana d'Habitatge i Sòl podrà realitzar, entre altres, apartat 4, «La gestió, conservació, manteniment, explotació i custòdia dels béns que l'hagen sigut adscrits o l'administració del qual li haja sigut atribuïda per la normativa vigent».  
  
6. De conformitat amb el que es disposa en l'article 32 de la Llei 14/2003, de 10 de maig, de patrimoni de la Generalitat, referit a l'adscripció de béns patrimonials, el titular de la conselleria competent en matèria de patrimoni, en el cas que ens ocupa, el titular de la conselleria competent en matèria d'habitatge en virtut de l'atribució específica de competència que se li realitza per la disposició addicional tercera de la llei patrimonial quan es tracte de patrimoni públic d'habitatge, a proposta del director general de patrimoni igualment, en el nostre cas, a proposta del director general competent en la matèria, que ho és la persona titular de la Direcció General d'Habitatge i Regeneració Urbana per aplicació del que es disposa en l'article 49 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat i article 10 del Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència Segona i Conselleria d'Habitatge i Arquitectura Bioclimàtica, podrà adscriure béns patrimonials als departaments i organismes públics vinculats o dependents de la Generalitat, quan s'estime convenient per a la millor defensa del patrimoni i el compliment de les seues finalitats. L'adscripció s'efectuarà amb la tramitació prèvia d'un expedient incoat pel director general de patrimoni a sol·licitud del departament o organisme interessat o per pròpia iniciativa, en el qual es justificarà la seua conveniència. Al departament o organisme a què se li adscriga el bé patrimonial li correspondrà la seua administració, conservació, defensa i millora, així com proposar a la conselleria competent en matèria de patrimoni els actes de disposició d'aquests.  
  
El present expedient té per objecte, precisament, la convocatòria d'un concurs per a l'adquisició d'habitatges per a ampliar el patrimoni públic d'habitatges de la Generalitat. Entre les actuacions hi ha la memòria informativa i justificativa de la convocatòria de concurs, i queda justificada aquesta necessitat i l'adscripció dels habitatges a l'EVHA per a la seua gestió, conservació, manteniment, explotació i custòdia com a entitat adscrita a aquesta conselleria competent en matèria d'habitatge per al compliment de les seues finalitats.  
  
7. L'article 57 de la Llei 39/2015, d'1 d'octubre, del procediment administratiu comú de les administracions públiques, possibilita que l'òrgan administratiu que inicie o tramite un procediment, siga quina siga la forma de la seua iniciació, dispose, d'ofici o a instàncies de part, la seua acumulació a uns altres amb els quals guarde identitat substancial o íntima connexió, sempre que siga el mateix òrgan qui haja de tramitar i resoldre el procediment; contra l'acord d'acumulació no pertocarà cap recurs.  
8. L'article 94 de la Llei 39/2015, d'1 d'octubre, del procediment administratiu comú de les administracions públiques, reconeix el dret de les persones interessades en un procediment de desistir de la seua sol·licitud o, quan això no estiga prohibit per l'ordenament jurídic, renunciar als seus drets, i disposa que tant el desistiment com la renúncia podran fer-se per qualsevol mitjà que en permeta la constància, sempre que incorpore les signatures que corresponguen d'acord amb el que es preveu en la normativa aplicable. L'Administració acceptarà de pla el desistiment o la renúncia, i declararà conclús el procediment llevat que s'hi hagen personat tercers interessats, i aquests insten la seua continuació en el termini de deu dies des que van ser notificats del desistiment o renúncia.  
Per tot el que s'ha exposat anteriorment, vistos els preceptes legals esmentats i altra normativa de general i pertinent aplicació, de conformitat amb la proposta efectuada per la directora general d'Habitatge i Regeneració Urbana i fent ús de les atribucions que em són conferides per la normativa vigent es dicta la següent resolució:  
  
Primer  
Excloure del procediment els licitadors que figuren en l'antecedent fàctic deu de la present resolució, per considerar que han retirat la seua oferta per no haver aportat la documentació que els va ser requerida; així com els licitadors que figuren en l'antecedent fàctic quart els habitatges dels quals no compleixen amb els requisits exigits en el plec de condicions aprovat per a regir el concurs convocat i que es mencionen en l'antecedent fàctic quart.  
  
Segon  
Acceptar el desistiment dels licitadors inclosos en la proposta de resolució remesa per la mesa de valoració d'ofertes que han presentat escrit en aquest sentit i als quals s'ha fet referència en l'antecedent fàctic dotze.  
  
Tercer  
Adquirir, de conformitat amb la proposta efectuada per la mesa de valoració d'ofertes, en la sessió realitzada el dia 14 de juny de 2019, els habitatges que figuren en la relació continguda en l'annex I de la present resolució, on es fan constar les persones propietàries, la identificació dels habitatges i la seua localització, pel preu de venda especificat en aquesta, pagador en el moment de la formalització de la compravenda en escriptura pública. L'adquisició queda condicionada al fet que en el moment de la signatura de l'escriptura pública l'adjudicatari acredite que es troba al corrent de pagament de les despeses de subministraments de l'habitatge i amb la comunitat de propietaris i altres obligacions tributàries i amb la Seguretat Social.  
  
Quart  
Aprovar la despesa que comporta l'adquisició dels habitatges, i que resulta ser 3.222.832,87 - (tres milions dos-cents vint-i-dos mil huit-cents trenta-dos amb huitanta-set euros) que es correspon amb el preu dels habitatges i 32.800 - (trenta-dos mil huit-cents euros), aproximadament, corresponents a les despeses associades a l'adquisició, en tots dos casos contra la proposta de RA número 785, en l'aplicació pressupostària 67.12.51.444.39, «Arquitectura, habitatge i projectes urbans», subprojecte amb el codi EA250001 denominat «Adquisició habitatge social», del capítol VI.  
  
Cinqué  
Facultar el secretari autonòmic d'Habitatge i Funció Social i la directora general d'Habitatge i Regeneració Urbana, de la Vicepresidència Segona i Conselleria d'Habitatge i Arquitectura Bioclimàtica; així com la persona que exerceix la direcció de l'Entitat Valenciana d'Habitatge i Sòl, per a la realització dels tràmits necessaris a fi de formalitzar l'adquisició de cadascun dels immobles que s'adquireixen, inclosa la subscripció de tots els documents públics o privats que resulten necessaris o convenients per a l'execució de la present resolució, així com per a abonar, si fora necessari, per compte d'aquesta conselleria el preu dels habitatges a la part venedora.  
  
Sisé  
Una vegada formalitzada la compravenda dels habitatges, adscriure'ls a l'Entitat Valenciana d'Habitatge i Sòl per a la seua gestió, conservació, manteniment, explotació i custòdia a fi d'incrementar el patrimoni públic d'habitatges de titularitat de la Generalitat destinat a garantir l'efectiva satisfacció del dret a un habitatge assequible, digne i adequat a aquelles unitats de convivència que, pels seus ingressos o altres circumstàncies, no poden accedir-hi en condicions de mercat.  
  
  
Seté  
Ordenar la inscripció dels habitatges adquirits en l'inventari corresponent per a la seua constància.  
Contra la present resolució, que posa fi a la via administrativa, es podrà interposar un recurs potestatiu de reposició en el termini d'un mes a comptar des de la notificació, de conformitat amb el que es disposa en l'article 112, en relació amb els articles 123 i 124, de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu davant de la sala contenciosa administrativa corresponent, en el termini de dos mesos comptats a partir de l'endemà de la recepció d'aquesta, d'acord amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que es puga fer ús de qualsevol altre recurs que estime oportú.  
  
València, 29 de novembre de 2019.- El vicepresident segon i conseller d'Habitatge i Arquitectura Bioclimàtica: Rubén Martínez Dalmau.